VIIMSI VALLAVOLIKOGU

MÄÄRUSE EELNÕU

Viimsi

Kelvingi maastikukaitseala moodustamine

Määrus kehtestatakse looduskaitseseaduse § 10 lõike 7 punkti 2 ja kohaliku omavalitsuse seaduse § 22 lõike 1 punkti 37 alusel.

1. Üldsätted

§ 1. Ala kaitse alla võtmine ja kaitse-eesmärk

1. Maastikukaitsealana võetakse kohaliku kaitse alla Harju maakonnas Leppneeme külas asuv ala, mille nimeks saab Kelvingi maastikukaitseala (edaspidi *kaitseala*).
2. Kaitseala kaitse-eesmärk on:
3. tagada väärtuslike maastike kaitse;
4. säilitada ala bioloogilist mitmekesisust, sh kaitsealuseid liike ja nende elupaiku;
5. säilitada ja parendada ala virgestusvõimalusi.
6. Kaitseala maa-ala kuulub vastavalt kaitsekorra eripärale ja majandustegevuse piiramise astmele Kelvingi piiranguvööndisse.
7. Kaitsealal tuleb arvestada looduskaitseseaduses sätestatud piiranguid käesolevas määruses sätestatud erisustega.

§ 2. Kaitseala piir

Kaitseala välis- ja vööndi piir on esitatud kaardil määruse lisas1.

§ 3. Kaitseala valitseja

Kaitseala valitseja on Viimsi Vallavalitsus.

§ 4. Kaitse alla võtmise ja piirangute põhjendus

Määruse seletuskirjas on esitatud:

* 1. põhjendused kaitse alla võtmise eesmärkide vastavuse kohta kaitse alla võtmise eeldustele;
  2. põhjendused loodusobjekti kaitse alla võtmise otstarbekuse kohta;
  3. põhjendused kaitstava loodusobjekti tüübi valiku kohta;
  4. põhjendused kaitstava loodusobjekti välis- ja vööndi piiri kulgemise kohta;
  5. põhjendused kaitsekorra kohta;
  6. kaitse alla võtmise menetluse kirjeldus, sealhulgas menetlusetappide kronoloogiline loetelu, ärakuulamise tulemused ja menetluse käigus tehtud ettepanekute tulemusel tehtud muudatused koos põhjendustega.

2. peatükk  
Kaitseala kaitsekord

§ 5. Lubatud tegevus

1. Kaitsealal on lubatud majandustegevus, arvestades käesolevas määruses sätestatud erisusi.
2. Kaitsealal on lubatud:
   1. marjade, seente ja teiste metsa kõrvalsaaduste korjamine;
   2. telkimine, lõkke tegemine ja grillimine selleks ette valmistatud ja tähistatud kohas;
   3. kuni 50 osalejaga rahvaürituste korraldamine selleks ettevalmistamata ja tähistamata kohas;
   4. jalgrattaga sõitmine teedel ja radadel;
   5. metsasihtide hooldamine.
3. Kaitseala valitseja nõusolekul on kaitsealal lubatud:
   1. ulukite arvu reguleerimine;
   2. üle 50 osalejaga rahvaürituse korraldamine selleks ettevalmistamata ja tähistamata kohas.

§ 6. Keelatud tegevus

1. Kaitsealal on keelatud:
2. uue maaparandussüsteemi rajamine;
3. maavara kaevandamine;
4. puhtpuistute kujundamine ja energiapuistute rajamine;
5. teha uuendusraiet;
6. puidu kokku- ja väljavedu külmumata pinnaselt;
7. biotsiidi, taimekaitsevahendi ja väetise kasutamine;
8. mootorsõiduki ja maastikusõidukiga sõitmine, välja arvatud järelevalve- ja päästetöödel, kaitse-eeskirjaga lubatud töödel, kaitseala valitsemisega seotud töödel, liinirajatiste hooldamiseks vajalikel töödel ja maatulundusmaal metsamajandustöödel;
9. ehitise püstitamine, v.a  kaitseala, virgestus-, puhke- ja õppesihtotstarbeks rajatiste ja hoonete ehitamine ning tehnovõrgurajatiste ja -hoonete püstitamine.

(2) Kaitseala valitseja nõusolekuta on kaitsealal keelatud:

1) muuta katastriüksuse kõlvikute piire ega kõlviku sihtotstarvet;

2) koostada maakorralduskava ja teostada maakorraldustoiminguid;

3) kehtestada detailplaneeringut ja üldplaneeringut;

4) lubada ehitada ehitusteatise kohustusega või ehitusloakohustuslikku ehitist;

5) anda projekteerimistingimusi;

6) anda ehitusluba.

§ 7. Tegevuse kooskõlastamine

1. Kaitstava loodusobjekti valitseja ei kooskõlasta § 6 lg 2 tegevust, mis vajab kaitse-eeskirja kohaselt kaitstava loodusobjekti valitseja nõusolekut, kui see võib kahjustada kaitstava loodusobjekti kaitse eesmärgi saavutamist või kaitstava loodusobjekti seisundit.

(2) Kaitstava loodusobjekti valitseja võib § 6 lg 2 nimetatud tegevuste ja muude tegevuste, mis kaitse-eeskirja kohaselt vajavad kaitstava loodusobjekti valitseja nõusolekut, kooskõlastamisel kirjalikult seada tingimusi, mille täitmisel tegevus ei kahjusta kaitstava loodusobjekti kaitse eesmärgi saavutamist või kaitstava loodusobjekti seisundit.

(3) Kui § 6 lg 2 nimetatud tegevusi ei esitatud kaitstava loodusobjekti valitsejale kooskõlastamiseks või tegevustes ei arvestatud käesoleva paragrahvi lõike 2 alusel seatud tingimusi, ei teki isikul, kelle huvides nimetatud tegevus on, vastavalt haldusmenetluse seadusele õiguspärast ootust sellise tegevuse õiguspärasuse osas.

3. peatükk  
Lõppsätted

§ 8. Vaidlustamine

Määrust on võimalik vaidlustada, esitades kaebuse halduskohtusse halduskohtumenetluse seadustikus sätestatud korras, osas, millest tulenevad kinnisasja omanikule või valdajale õigused ja kohustused, mis puudutavad kinnisasja kasutamist või käsutamist.

§ 9. Määruse rakendamine

Määrus avaldatakse Viimsi valla veebilehel.

§ 10. Määruse jõustumine

Määruse jõustub kolmandal päeval pärast avalikustamist Riigi Teatajas.

1 Kaitseala välis- ja vööndi piir on märgitud määruse lisas esitatud kaardil, mille koostamisel on kasutatud Eesti põhikaarti (mõõtkava 1:10 000) ja maakatastri andmeid. Kaitse-eeskirja, kaitseala kaardiga ning seletuskirjaga saab tutvuda Viimsi vallavalitsuse keskkonnaosakonnas ning Viimsi valla veebilehel [www.viimsivald.ee](http://www.viimsivald.ee)

Lisa - Kelvingi maastikukaitseala välispiir ja vööndi piir.

Eelnõu koostaja: Maris Markus

A map of land with red lines

Description automatically generated

Lisa 1

Viimsi Vallavolikogu

… määrusele nr …

Seletuskiri

Viimsi Vallavolikogu määruse eelnõu

„Kelvingi maastikukaitseala moodustamine ja kaitse-eeskiri” juurde

1. **Sissejuhatus**

Looduskaitseseaduse (LKS) § 2 lõike 1 kohaselt kaitstakse loodust selle säilitamise seisukohalt oluliste alade kasutamise piiramisega, kaitse alla võetud loodusliku loomastiku, taimestiku ja seenestiku isenditega ning kivististega sooritatavate toimingute reguleerimisega. Sama seaduse § 4 lõike 7 kohaselt võib kohaliku omavalitsuse tasandil kaitstavaks loodusobjektiks olla maastik, väärtuslik põllumaa, väärtuslik looduskooslus, maastiku üksikelement, park, haljasala või haljastuse üksikelement, mis ei ole kaitse alla võetud kaitstava looduse üksikobjektina ega paikne kaitsealal. LKS § 8 lõike 1 kohaselt on igaühel õigus esitada kaitse alla võtmise algatajale ettepanek loodusobjekti kaitse alla võtmiseks. LKS § 10 lõige 7 punkti 2 kohaselt on kohaliku omavalitsuse volikogul õigus võtta kaitstav loodusobjekt kohaliku omavalitsuse tasandil kaitse alla ja kehtestada ala kaitsekord.

12.05.2021 pöördusid (reg. nr 15-3/2635) Viimsi elanikud nii Viimsi Vallavolikogu kui ka Viimsi Vallavalitsuse poole ettepanekuga Leppneeme-Tammneeme maastikukaitseala laiendamiseks. Täiendavalt valmis 08.11.2021 Viimsi valla mandriosa üldplaneeringu teemaplaneeringuga „Miljööväärtuslikud alad ja rohevõrgustik“ kavandatud rohevõrgustiku toimivuse uuringu aruanne[[1]](#footnote-1). Nimetatud ettepaneku ja aruandes esitatud informatsiooni ning soovituste alusel tellis Viimsi Vallavalitsus 01.03.2022 LKS § 8 lõike 3 kohase töö loodusobjekti kaitse alla võtmise ekspertiisi koostamiseks. Ekspertiisi viis läbi OÜ Tirts & Tigu (registrikood 11901137) juhatuse liige ja ekspert Lauri Klein. Tellitud töö valmis 22.09.2022 ja Viimsi Vallavalitsus esitas kaitseala moodustamise ettepaneku 18.10.2022 Viimsi Vallavolikogu istungile. Viimsi Vallavolikogu otsustas algatada loodusobjekti kohaliku kaitse alla võtmise menetluse ning 18.10.2022 otsusega nr 38 määrati loodusobjekti kaitse alla võtmise menetluse läbiviijaks Viimsi Vallavalitsus.

LKS eelnõu 279 SE (2004) seletuskirjas on selgitatud, et maastike ja nende üksikute elementide kaitse alla võtmine kohalikul tasandil võimaldab väärtustada alasid ja paiku, mille riiklik kaitsmine pole hädavajalik ja mis ei pruugi olla otseselt klassikalise looduskaitse või muinsuskaitse objektid: näiteks kultuurmaastikud koos piirkonnale omase asustusviisi, arhitektuuri, põllumajandustavade, teedevõrgu ja looduslike elementidega või üksikud maastikuelemendid, mis kogu Eestit arvestades ei pruugi olla silmapaistvad, kuid on kohalikul tasandil olulised kas kultuuriajaloolises, esteetilises või mistahes muus mõttes.[[2]](#footnote-2) Objekti kohaliku kaitse alla võtmiseks ei pea ära näitama selle väärtuslikkust üle-eestilises või veelgi laiemas kontekstis. Asjakohasteks kaalutlusteks võivad olla ka loodusobjekti olulisus kogukonnale, puhkemajanduslik potentsiaal jms.[[3]](#footnote-3) Maastiku looduslik väärtus võib tuleneda erinevatest teguritest: elustikust, omades väärtust taimede ja loomade (sh haruldaste ja ohustatud liikide) elupaigana (bioloogiline mitmekesisus); hüdroloogiast, tasakaalustades vee ringlust looduses; maastikuökoloogiast, olles väärtuslikuks osaks erinevatel tasanditel; jm.[[4]](#footnote-4)

Määruse eesmärk on sätestada tingimused, mis tagavad väärtusliku maastiku kaitse, säilitavad ala bioloogilist mitmekesisust ning säilitavad ja parendavad inimeste puhkevõimalusi Viimsi valla looduses. Kaitseala paikneb Viimsi poolsaare keskosas Leppneeme külas ning kuulub Harju maakonna rohevõrgustiku astmelauaalade[[5]](#footnote-5) sekka. Valdav osa alast on kaetud metsaga. Ala on oluline kohalikule ja rändavale faunale ning seal kasvavale floorale, seentele ja muule elusloodusele. Kelvingi maastikul on ka kõrge rekreatiivne väärtus pakkudes looduses liikumise võimalusi, häid mustika- ja seenekorjekohti ning muid loodushüvesid.

Vastavalt LKS § 11 lõikes 4 sätestatule esitatakse käesolevas seletuskirjas:

1. põhjendused kaitse alla võtmise eesmärkide vastavuse kohta kaitse alla võtmise eeldustele;
2. põhjendused loodusobjekti kaitse alla võtmise otstarbekuse kohta;
3. põhjendused kaitstava loodusobjekti tüübi valiku kohta;
4. põhjendused kaitstava loodusobjekti välis- ja vööndite piiri kulgemise kohta;
5. põhjendused kaitsekorra kohta;
6. kaitse alla võtmise menetluse kirjeldus, sealhulgas menetlusetappide kronoloogiline loetelu, ärakuulamise tulemused ja menetluse käigus tehtud ettepanekute tulemusel tehtud muudatused koos põhjendustega.
7. **Eelnõu sisu, piirangute ja kaitse alla võtmise põhjendus**
   1. **Kaitse alla võtmise eesmärkide vastavus kaitse alla võtmise eeldustele**

LKS § 4 lõikes 7 on kirjas, et kohaliku omavalitsuse tasandil võib kaitstavaks loodusobjektiks olla maastik, väärtuslik põllumaa, väärtuslik looduskooslus, maastiku üksikelement, park, haljasala või haljastuse üksikelement, mis ei ole kaitse alla võetud kaitstava looduse üksikobjektina ega paikne kaitsealal. Maastik on nii üksikisiku kui kogu ühiskonna elukeskkonna oluline osa ning kuulub seetõttu nende väärtuste hulka, mida hindab ka Euroopa Nõukogu. Maastik mõjutab olulisel määral inimeste elukvaliteeti ja identiteeti. Sel on suur tähtsus ka ühiskonna kultuuri, sotsiaalse heaolu, ökoloogia ja majanduse seisukohalt. Maastike kvaliteet ja mitmekesisus on kogu ühiskonna jaoks oluline ressurss, mille kasutamine peab olema jätkusuutlik.[[6]](#footnote-6) Kelvingi kaitseala kaitse-eesmärk on kaitsta väärtuslikku maastikku, mh selle looduslikke elemente liikide ning nende elupaikade näol, hoida kultuuriväärtusi ja säilitada ning parendada virgestusvõimalusi Viimsi poolsaarel.

LKS § 43 sätestab, et kohaliku omavalitsuse tasandil on looduskaitse eesmärgiks piirkonna looduse eripära, kultuuri, asustust ja maakasutust esindavate väärtuslike maastike või nende üksikelementide kaitse ja kasutamise tingimuste määramine kohaliku omavalitsuse poolt. LKS § 7 järgi on kaitseala kaitse alla võtmise eeldused ohustatus, haruldus, tüüpilisus, teaduslik, ajaloolis-kultuuriline või esteetiline väärtus või rahvusvahelisest lepingust tulenev kohustus ning linnu- ja loodusdirektiivi rakendamine. Kelvingi maastikukaitseala (MKA) moodustamise eeldused on ohustatus, haruldus, ajaloolis-kultuuriline ja esteetiline väärtus.

* + 1. **Ohustatus ja haruldus**

Euroopa Komisjon on selgelt oma 20.05.2020 aasta teatises öelnud, et selleks, et ühiskond oleks terve ja vastupanuvõimeline, tuleb loodusele anda küllaldaselt ruumi. Samas näeme me üha enam, kuidas rohealadele kerkivad ehitised ja loodus on surutud kokku aina väiksemale territooriumile.[[7]](#footnote-7) Viimsi poolsaarel on asustustihedus ja surve uute elamute rajamiseks kõrge. Statistikaameti 1.01.2023 andmete kohaselt on Viimsi vallas asustustihedus 306,4 elanikku ühe ruutkilomeetri kohta ja selle näitajaga on Viimsi vald üks kõrgeima asustustihedusega vald Eestis. Võttes siinkohal veel arvesse, et Viimsi mandriosa moodustab 64,4% kogu valla pindalast ja saartel elab vaid marginaalne hulk inimesi (näiteks Naissaarel 2011. aasta rahvaloenduse andmetel 3 inimest), siis saame mandriosa asustustiheduseks lausa 478,1 elanikku ühe ruutkilomeetri kohta.[[8]](#footnote-8) Rahvastiku asustustihedus on kasvanud kiiresti (võrdluseks: 2019. aastal oli vallas asustustihedus 272,7 elanikku ruutkilomeetri kohta). 2022. aastal ületas valda sisseränne väljarännet üle kaheksa korra.[[9]](#footnote-9) Suurem rahvastikutihedus tähendab suuremat nõudlust kohalikele loodusressurssidele. Muuhulgas tähendab see seda, et inimesi, kes soovivad tarbida puhast ja mitmekesist loodust tuleb üha juurde, aga tähendab ka seda, et tulenevalt uute ehitiste ja teede rajamisest jääb kvaliteetse roheala pindala aina väiksemaks.

Lisaks üldisele loodusmaastiku pindala vähenemisele on nii Eestis kui ka kogu maailmas suureks probleemiks loodusmaastike killustumine. See tähendab seda, et ühe suure roheala asemel jäävad inimtegevuse mõjul alles üksikud väiksed rohealad, mis võivad aga olla kas liiga väikesed, et mahutada endasse suure elupaigapindala vajadusega liike või on teineteisest eraldatud selliste takistustega, mis kujutavad ohtu isendite elule ja tervisele ning võivad saada levikutakistuseks. See viib populatsioonide isoleerumiseni, mis omakorda tähendab geneetilise fondi vähenemist ja ka võimalikku väljasuremist, sest geneetiline mitmekesisus on langenud sedavõrd madalale, et asurkond pole võimeline ootamatustele piisavalt plastiliselt reageerima või hakkavad välja lööma näiteks geneetilised haigused. Näiteks langes Suurbritannias perioodil 1970-2007 leevikese arvukus 55% ja selles mängis oma osa elupaikade killustumine ja ühenduskoridoride katkemine.[[10]](#footnote-10) Väiksemad elupaigaalad tähendavad ka rohkem kokkupõrkeid inimeste ja loomade vahel: metsloomade eksimine asulatesse, liiklusõnnetused loomadega, suurenenud kahjud metsloomade tegevustest inimeste aedades jm. Seega on suuremad ja sidusad maastikud väärtuslikumad kui väikesed killustunud.

Kelvingi MKA asub Kelvingi külast idas kohe selle kõrval. Seega on kontrast kahe ala vahel suur: üks on tiheasustusala, teine aga loodusmaastik oma metsadega. Ka Kelvingi MKA-st kirdesse jääb kaitsealast välja eramaadele natuke metsaala. Kelvingi MKA asub võimalikust Viimsi keskosa MKA-st kirdes ning Leppneeme-Tammneeme MKA-st loodes. Kelvingi MKA ja eelnevalt välja toodud teise kahe MKA vahele jääb Reinu tee. Viimsi vald soovib Kelvingi MKA territooriumi kaitse alla võtta nii selle iseseisva maastikulise väärtuse tõttu kui ka seetõttu, et see on üks oluline osa Viimsi poolsaare toimivast rohevõrgustikust. Loodusmaastike ühendatus aitab säilitada inimtegevusest ohtu sattunud ökosüsteemide toimimist, isendid saavad alade vahel liikuda ning loob seeläbi kohalikele ja Viimsi valda külastavatele inimestele võimaluse nautida siinset loodust, mis on säilitanud oma mitmekesisuse. Rohevõrgustiku toimine on looduse mitmekesisuse tagamiseks ülioluline.

Liigid vajavad kaitset sageli erinevatel põhjustel: elupaikade hävimine, väga spetsiifilised nõudmised elupaigale, haigused, madal levimiskiirus, liigne korjamine, ülemajandamine jm. Seega leides maastikul liike, mille riik on liigitanud kaitsealuseks, saame sageli öelda, et selles maastikus ja tema elementides on midagi erilist, mis võimaldab kaitsealusel liigil seal elada. Nii sellise liigi olemasolu alal kui ka elupaigaks valitud ala ise on väärtused, mis on haruldased ja ohus ning annavad suure panuse piirkondliku looduse eripära esindavale maastikule. Ei saa ära unustada ka paljude elusorganismide esteetilist väärtust, mida väga paljud inimesed oskavad kõrgelt hinnata. Eraldi väärtuseks on liigiline mitmekesisus, mis on palju seotud nii elupaiga pindala, ühenduskoridoride olemasolu ja elupaikade mitmekesisusega.

Kelvingi MKA-l esineb 5 kasvukohatüüpi: mustika, karusambla-mustika, jänesekapsa-mustika, jänesekapsa-kõdusoo ja siirdesoo. Neist pindalaliselt esineb kõige rohkem mustika kasvukohatüüpi. Kelvingi MKA metsad on valdavalt hõreda alusmetsaga ja alustaimestikuga, kus domineerivad puhmad (peamiselt mustikas). Kaitseala keskosas esineb ka vöönd, kus puhmaid esineb vähe, muldadeks on väga õhukesed või õhukesed siirdesoomullad ja näha on kuivenduse mõju liigniiskele metsale. Loodusdirektiivi elupaigatüüpe Eesti looduse infosüsteemi andmetel Kelvingi MKA piiresse ei jää, kuid ekspert hindas välitööde käigus, et Kelvingi MKA-l leidub loodusdirektiivi ilmelisi elupaigatüüpe. Ekspert tõi raportis välja, et elupaigatüüpe tuleb põhjalikumalt inventeerida, aga tema hinnangul võib metsaelupaikadest leida nii vanasid loodusmetsi (9010\*) kui ka soostuvaid ja soo-lehtmetsi (9080\*).

Metsaportaalist, Maa-ameti looduskaitse kaardirakendusest ja Keskkonnaportaalist koondatud andmete kohaselt käsitletaval territooriumil kaitsealuseid liike ei esine. Sellest aga ei saa teha järeldust, et alal kaitsealuseid liike ei esine, sest L. Klein registreeris välitöödel vähemalt kuus metsakuklaste pesa[[11]](#footnote-11) ja ühe musträhni[[12]](#footnote-12) *(Dryocopus martius L.)* „sepikoja“ puu. Suure tõenäosusega on alal kaitsealuseid liike veel. Alal asub ka 2 vääriselupaika (VEP154063, VEP154064) ja neis kohtades on kitsalt kohastunud, ohustatud, ohualdiste või haruldaste liikide esinemise tõenäosus suur. Üks vääriselupaikadest on 119-aastane jämedate ja kõrgete puudega sanglepik, kus on palju lamapuitu ja puutüükaid. Teine vääriselupaik on 180-aastane jämedate puudega männik, kus on samuti rohkelt lamapuitu.

Kelvingi MKA pindala on 22,48 ha ja sellest 20,99 ha on metsamaad. Sellel suhteliselt väikesel alal elab ja toitub enam-vähem püsivalt hinnanguliselt 3-4 põtra *(Alces alces)* ja 7-8 metskitse *(Capreolus capreolus)*, aga läbi rändab ilmselt oluliselt rohkem. Lisaks elavad alal nii rebased *(Vulpes vulpes),* hall- ja valgejänesed (*Lepus europaeus* ja *L. timidus*), metsnugised *(Martes martes),* oravad *(Sciurus vulgaris)* ja mitmed pisiimetajad. Kõnealustes metsades leidub rähnide sepikodasid ja suured varjulised puud pakuvad kõrget potentsiaali nii röövlindude pesitsuseks kui ka mitmete kaitsealuste nahkhiirte varjepaikadeks. Alal või selle lähistel on registreeritud viis liiki nahkhiiri: põhja-nahkhiir *(Eptesicus nilssonii)*, pargi-nahkhiir *(Pipistrellus nathusii)*, veelendlane *(Myotis daubentonii)*, tiigilendlane *(Myotis dasycneme)* ja pruun-suurkõrv *(Plecotus auritus)*. Nende liikide suvised toitumisalad on suhteliselt suured, aga kõikidele neile liikidele sobivad varjepaigad vanades õõnsustega puudes, mida kaitseala metsades ka leida võib.

Kelvingi MKA-le jäävad väga väärtuslikud marja- ja seenemetsad, mis on aga inimtegevuse surve tõttu (intensiivsed raied ja elamuarendus) ohtu sattunud. Kõige rohkem leiab alalt marjadest harilikku mustikat *(Vaccinium myrtillus)*, aga kasvab ka pohla *(Vaccinium vitis-idaea),* sinikat *(Vaccinium uliginosum)* ja vaarikat *(Rubus idaeus)*. Söögiseentest leidub arvukalt erinevaid riisikaid, pilvikuid ja puravikke. See on väga eriline väärtus, et nii tiheda asustusega alal nagu seda on Viimsi poolsaar, on leida kodu lähedal nii väärtuslikke korilusmetsi.

* + 1. **Esteetiline väärtus.**

Esteetilised hinnangud on oma olemuselt subjektiivsed, sest on võimatu lahus hoida maastikku ja seda hindavat inimest. Esteetiliste väärtuste hindamisel võib siiski pidada silmas järgmisi aspekte: ilu, mitmekesisus, omapära, traditsiooniline ilme, hooldatus, vaheldusrikkus, huvitav reljeef, ilusad vaated jm.[[13]](#footnote-13)

Käsitletav ala pakub Viimsi valla elanikele ja ka kaugemalt tulijatele arvukalt ökosüsteemiteenuseid ehk loodushüvesid. Lisaks marjade ja seente korjamisele saab alal liikudes nautida põnevaid vaateid. Liivarannal saab jälgida linde ja nautida merevaadet. Kelvingi MKA-l esineb rändrahne ja vanu kände, millel lisaks samblale kasvavad ka sõnajalad. Alal saab liikuda kuusemetsades, mis on piisavalt hõredad, et maapinnal saaks kasvada pehme samblavaip, aga ka sellistes, mis on tihedad, pimedad ja salapärased. Ala keskosas saab kogeda liigniiskusest mõjutatud metsa olemust ja kase ning sanglepa enamusega puistuid. Nende metsade vaate esteetilisus seisneb pikkades sihvakates sirgetes puudes, mille vahel on õhulisust, sest teist puuderinnet pole. Merele lähemal leidub ka männi, kase ja kuuse segametsa. Kelvingi MKA-l kasvab nii noort kui vana metsa, kusjuures vanade metsade puhul on sangleppade keskmine vanus 119 aastat, kuuskedel 149 ja mändidel isegi 180 aastat. Metsades sees inimtekkelisi radasid peaaegu pole, küll aga esineb loomade radasid. Inimesed liiguvad kaitsealal kas loomade radadel, ranna ääres kulgeval inimeste rajatud metsarajal, ala põhjaosa läbival külavaheteel või metsa all väljaspool radu. Ala kasutavad nii Kelvingi küla inimesed kui ka kaugemalt tulijad, nii loodushuvilised, korilased kui ka lihtsalt vaimset tervist looduses taastada soovijad. Ala sobib hästi ka loodusõppe korraldamiseks, sest väikesel alal on näha erinevaid metsatüüpe ja metsavanuseid.

Peale 2006. aastat pole alal suuremat metsaraiet tehtud, mistõttu on ala tänaseks looduslikumaks muutunud. Erinevas vanuses puud pakuvad rohkelt tingimusi erinevatele liikidele ja mitmekülgsus muudab ala potentsiaalselt plastilisemaks erinevatele keskkonna- või inimmõjudele reageerimisel. Erinevad liigid pakuvad nii silmailu kui ka võimet tervist parandada (näiteks ravimtaimede korjamine).

* + 1. **Ajaloolis-kultuuriline väärtus**

Pärandkultuur on eelmiste põlvkondade elamisviisist jäänud märgid.[[14]](#footnote-14) Pärandkultuuri objektid aitavad meil paremini mõista esivanemate elu ja tegemisi.[[15]](#footnote-15) Eksponeeritud pärandkultuuri objektid väärtustavad paikkonda ja tõstavad selle mainet.[[16]](#footnote-16) Kaitseala loomisega panustab kohalik omavalitsus kohaliku kultuuripärandi säilimisse ja elanikkond saab tunda uhkust kodulähedase maastiku väärtuste üle. Teavitustööga saab harida ala külastavat või selle kohta infot otsivaid isikuid, misläbi tõuseb teadlikkus meie juurtest.

Sarnaselt tänapäevaga oli minevikuski kohalikul kogukonnal, olgu siis küla- või vallarahval, hulk ühiseid ja põhiliselt piirkondlikku tähtsust omavaid väärtusi. Sellesse rühma kuuluvad nii ühiseid huve teeninud ehitised ja rajatised, kohaliku rahva pühad paigad kui ka vanad kohanimed. Kelvingi MKA-lt leiab nii kohanimede pärandit kui ka ehitiste jäänuseid ja rajatisi.

Kelvingi MKA-le rajati 1970ndatel aastatel päevamärk[[17]](#footnote-17), mis lammutati 2017. aasta paiku. Tänaseni on olemasoleva mobiilsidemasti generaatorjaama all näha selle vundamendi jäänused. Rajatistest väärib väljatoomist veel Leppneeme küla lääneserva talude piirile rajatud ligikaudu 1,7 km pikk kuivenduskraav, mis ühtlasi tähistas ka kahe mõisa vahelist piiri ning eksisteerib looduses tänaseni. Kraav rajati 19. sajandi keskel ja suulise pärimuse kohaselt osalesid kraavi kaevamisel kohalikud elanikud.

Lisaks eelnevalt väljatoodule leiab Kelvingi MKA kirdenurgast 1497. aastast pärit piirikivi, mis tähistas Viimsi ja Maardu mõisate piiri. See on Viimsi vanim piirikivi. Piirikivi taustalugu räägib Maardu ja Viimsi mõisate piiritülist merepiiri osas. Nimelt 1497. aasta 29. septembriks jõuti piiritüli läbirääkimistega niikaugele, et Viimsi poolsaare rannik jaotati Pirita kloostrile kuulunud Viimsi mõisa ja Maardu mõisa vahel ära piiride mahamärkimisega maastikul.

Kelvingi MKA kõrval (läänes) asuv praegune Kelvingi küla oli nõukogude ajal armee lasketiir ja kogu piirkond oli võõrastele suletud. Kelvingi MKA-lt on siiani võimalik leida sellest ajast jäänud militaartegevuse jälgi, näiteks piirivalve rajatud kaevikud.

Kelvingi MKA-le jääb ka kohanimede pärandit. Kaitseala loodenurgas rannikul asusid Kellingu nukk ja Kellingu laht. Kellingu nukk kandis ka Vähejaagu nime, mis on ka praegu tuttav nimi kohalikele elanikele.

* 1. **Loodusobjekti kaitse alla võtmise otstarbekus**

Loodusekspert L. Klein leidis ekspertiisi raportis, et ala kaitse alla võtmine on igati põhjendatud. Alal leidub ohtralt marju ja seeni, mis on kohalikele elanikele väärtuslikud loodushüved ja inimesed tarbivad neid hüvesid aktiivselt. Kodulähedane korilus kuulub looduse kultuuriliste hüvede hulka ning on väärt hoidmist. Mida lähemalt saadakse toit oma lauale, seda väiksem on ka ökoloogiline jalajärg, seepärast pingutatakse nii Eestis kui mujal Euroopas lühemate tarneahelate poole. Lisaks on ala kaitsmine otstarbekas ja oluline ka muus rekreatiivses mõttes. Inimestele meeldib looduses liikuda. Füüsiline aktiivsus ja madal stressitase on inimesele olulised nii südame-veresoonkonna tervise, tugevama immuunsüsteemi kui ka üldise tervise seisukohalt.[[18]](#footnote-18) Ka Riigikohus on korduvalt välja toonud, et ala kohaliku kaitse alla võtmisel on asjakohane kaalutleda ala olulisust kogukonnale ja puhkemajanduslikku potentsiaali.[[19]](#footnote-19)

Loodusel on oluline roll, et tagada inimeste vaimne ja füüsiline heaolu ning ühiskonna suutlikkus tulla toime üleilmsete muutuste, terviseohtude ja katastroofidega. Ka näiteks COVID-19 pandeemia puhul tuli selgelt välja looduse oluline roll meie elus ning miks selle kaitsmine ja taastamine oluline on.[[20]](#footnote-20) Ajal, mil kehtisid erinevad liikumispiirangud ja tuli hoida teiste inimestega distantsi, võimaldas looduses liikumine taastada nii vaimset kui füüsilist tervist. Lisaks on elurikkuse ja hästi toimivate ökosüsteemide kaitsmine ja taastamine väga oluline, et suurendada meie vastupanuvõimet erinevatele haigustele.[[21]](#footnote-21) Nii Eestis kui ka mujal läbi viidud uuringutega on näidatud, et looduslikud keskkonnad ja madal allergiate tase on omavahel seotud. Eestis läbi viidud elupaikade uuringus toodi välja, et kõige madalam on allergiate tase metsade läheduses, eriti kombineeritult niitude ja soodega. Ka lapsed, kes on kasvanud üles looduse keskel on tervemad kui need lapsed, kes kasvavad linnalises keskkonnas ja looduses väga ei liigu.[[22]](#footnote-22) Seega on igati otstarbekas hoida Kelvingi MKA koos tema naabruse kaitsealadega, et seeläbi panustada inimeste tervisesse.

Kelvingi MKA on ka väga oluline osa Viimsi valla rohevõrgustikust. Tegemist on Viimsi valla mandriosa üldplaneeringu teemaplaneeringus „Miljööväärtuslikud alad ja rohevõrgustik“ astmelauaks (astmelaud nr 1) kvalifitseeritud alaga. Teemaplaneeringus on välja toodud, et tuumalal, tugialal ja astmelaual tuleb vältida asustuse tekkimist ja uusehitisi ning terviklike loodusalade killustumist. Tuleb tagada astmelaudade pindala säilimine. Rohevõrgustiku eesmärgiks on elurikkuse kaitse ja säilitamine, kliimamuutuste leevendamine ja nendega kohanemine ning rohemajanduse, sh puhkemajanduse edendamine. Eraldi on rõhutatud, et rohevõrgustiku alal tuleb elurikkuse kaitset pidada oluliseks eesmärgiks.[[23]](#footnote-23) Tänu kaitsealale saab paremini kaitsta piirkonna roheala ning seeläbi saavad elusolendid kasutada sealset rohelust elu-, toitumis-, talvitumis- ja sigimispaigana. Lisaks, tänu säilinud rohevõrgustikule, saavad elusolendid liikuda erinevate elupaikade vahel. Ilma kaitseta jääb see maastik koos kõigi oma väärtuslike elementidega (mh liikide ja kogu bioloogilise mitmekesisusega) ohustatuks, sest roheala võib sattuda liigse majandamise või elamuehituse alla. Nii killustuvad aga elupaigad ja löövad välja väga paljud negatiivsed tagajärjed, mis viivad asurkondade hääbumise ja väljasuremiseni. Kelvingi MKA tasakaalustab valla kogu mandriosa arengut ning säilitab tulevastele põlvkondadele eripärase piirkondliku loodusmaastiku, kus Viimsi poolsaare süda on roheline ja liigirikas.

Omavahel ühendatud MKA-d loovad ühtse terviku. Suurematele aladele mahub lisaks floorale ja faunale ka rohkem inimesi. See tähendab ühest küljest, et inimesed hajuvad maastikul ja omavad seeläbi loodusele väiksemat mõju (näiteks taimede tallamine, loomade häirimine), teisest küljest aga jagub loodusressursse igaühele rohkem ja alal saab nautida rahu ning kuulata loodushääli. Ka konkurents marjadele, seentele ja muudele loodushüvedele on suurematel loodusaladel väiksem, mis tähendab ka looduse paremat taastumisvõimet.

10 ja 30 aasta perspektiivis jätkub Eestis elurikkuse kahanemine. Elurikkuse kaitse ja trendi ümberpööramine nõuab looduskaitsealade, sh kohalike kaitsealade pindala suurendamist, aga samuti ka kogu rohevõrgustiku ökoloogilise kvaliteedi suurendamist.[[24]](#footnote-24) Suurem liigiline mitmekesisus aitab parandada metsa pikaajalist kohanemisvõimet ning metsade suutlikkust taastuda ja ise korrastuda.[[25]](#footnote-25) Elurikkuse hoidmine on ka majanduslikult hästi põhjendatud. See investeering, mille me teeme praegu looduse säilitamiseks või taastamiseks, on hinnangute järgi kordades või isegi kümnetes kordades väiksem, kui see kasu, mida loodus meile oma hüvedega pakub.[[26]](#footnote-26)

Oluline on ka metsade panus kliima ja veeregulatsiooni ning süsinikdioksiidi sidumise ja säilitamise, mulla stabiliseerimise ning õhu ja vee puhastamise seisukohast.[[27]](#footnote-27) Rohealad kaitsevad üleujutuste, põua ja kuumalainete eest. Aktiivse metsamajanduse või lausalise täisehituse tulemusel need väärtused alalt kaovad. Seega on otstarbekas Viimsi poolsaarel, kus inimeste sisseränne ületab kordades väljarännet ja surve erinevate hoonete ning teede ehitamiseks püsib kõrge, säilitada Viimsi valla loodusmaastikke ja hoida neid omavahel ühendatuna.

* 1. **Kaitstava loodusobjekti tüübi valik**

LKS § 4 lõikes 1 on sätestatud kaitstavate loodusobjektide tüübid, mille hulka kuuluvad muu hulgas kaitsealad (nt looduskaitsealad, maastikukaitsealad) ja kohaliku omavalitsuse tasandil kaitstavad loodusobjektid. Sama paragrahvi lõike 7 järgi võib kohaliku omavalitsuse tasandil kaitstavaks loodusobjektiks olla mh maastik, mis ei paikne kaitsealal. Toetudes nii ekspertiisis toodud asjaoludele kui ka sellele, et kaitseala asub mitme varem loodud maastikukaitseala kõrval, mille maastik ja kaitse-eesmärk on sarnased, siis loodusobjekti tüübi valikul otsustati maastikukaitseala kasuks. LKS § 28 lõige 1 sätestab, et maastikukaitseala on maastiku säilitamiseks, kaitsmiseks, uurimiseks, tutvustamiseks ja kasutamise reguleerimiseks loodud kaitseala.

* 1. **Kaitstava loodusobjekti välispiir ja vööndi piir**

Kaitseala piiritlemisel on lähtutud põhimõttest, et see hõlmab olulisemaid kaitset vajavaid loodusväärtusi ning ala piirid peavad olema selgelt tuvastatavad ja üheselt mõistetavad, mistõttu on kasutatud katastripiire. Kelvingi MKA moodustatakse ühele riigimaa üksusele katastrinumbriga 89001:001:1275. Kaitseala hõlmab kogu katastriüksuse ja on pindalaga 22,48 ha. Tegemist on 100% maatulundusmaa sihtotstarbega maaüksusega.

LKS § 44 lõike 1 kohaselt võib omavalitsuse poolt moodustatud kaitsealal kehtestada LKS §-s 31 ehk piiranguvööndis sätestatud kaitsekorda, mida võib kaitse-eeskirjaga leevendada. Kaitseala piiranguvööndi piir kattub kaitseala välispiiriga. Kaitseala välispiir on märgitud määruse eelnõu lisas olevale kaardile.

Kaitseala valitsejaks on Viimsi Vallavalitsus.

1. **Kaitsekord**

Kaitsekorra väljatöötamisel on arvestatud kaitsealal esinevaid loodusväärtusi ning Tirts & Tigu OÜ juhatuse liikme L. Klein poolt koostatud ekspertarvamust. Üldiselt on kaitse-eeskirjas sätestatud kaitsekord piiranguvööndi tingimusi järgiv, väljakujunenud tavasid ning inimeste igapäevaseid harjumusi see otseselt ei mõjuta. Piirangute seadmisel on lähtutud põhimõttest, et kõnealusel alal saab jätkuda tavapärane külastus ning on võimalik ellu viia kaitsekorralduslikke töid, rajada puhkerajatisi ja hooldada tehnovõrke. Kaitse-eeskirjas kehtestatavad piirangud on sätestatud ulatuses, mis tagavad kaitse-eesmärkide saavutamise ning on saavutatava mõjuga proportsionaalsed. Kaitse-eeskirjas piirangute seadmise eesmärk on alal leiduvate, kohalikul tasandil oluliste loodusväärtuste säilimine, et hoida ja kaitsta väärtuslikku maastikku. Seletuskirja järgnevates punktides on esitatud piirangute põhjendused.

* 1. **Lubatud tegevused**

Kaitsealal on lubatud majandustegevus, arvestades määruses sätestatud erisusi. Inimestel on lubatud kaitsealal viibida ning korjata marju, seeni ja muid metsa kõrvalsaadusi. Kehtestatud ei ole liikumispiirangut, sest alal ei esine kaitsealuseid liike, mida nende kasvukohas, elupaigas või koondumispaigas viibimine võiks kahjustada. Samas kontrollimatu telkimine, lõkke tegemine ja grillimine võivad ohustada kaitseväärtusi, seetõttu sellisteks tegevusteks vajalikud kohad tuleb ette valmistada ja tähistada. Hetkel alal ettevalmistatud telkimise, grillimise ja lõkketegemise kohad puuduvad. Kaitse-eeskiri võimaldab kaitseala valitseja nõusolekul eelnimetatud kohti rajada. Selliste kohtade rajamisel tuleb pidada silmas ala kaitse-eesmärki ja inimeste vajadusi.

Maastikukaitsealal on piiratud üle viiekümne inimesega rahvaürituste korraldamine selleks ette valmistamata ja kaitseala valitseja nõusolekul tähistamata kohas. Kui osalejaid on üle viiekümne, tuleb ürituse korraldamiseks taotleda kaitseala valitseja nõusolek. Piirang on vajalik eelkõige selleks, et vältida maastiku kahjustamist ja kaitsta liikide kasvukohti ning elupaiku. Ürituse korraldamiseks nõusoleku andmisel saab kaitseala valitseja seada liike või maastikku säästvaid tingimusi ja piiranguid. Kuni viiekümne osalejaga ürituste sh õuesõppe või välitreeningute korral ei nõuta kaitseala valitseja nõusolekut, sest see on ebamõistlik ja liigselt range võrreldes riiklikul tasandil kaitstavate alade kaitserežiimiga.

Jalgrattaga võib sõita olemasolevatel radade ja teedel, kuna väljaspool radu sõitmine kahjustab pinnast ja seal kasvavaid taimi, seeni ja muud elustikku ning võib kahjustada mõnda elupaika oluliselt. Alal mootorsõiduki ja maastikusõidukiga sõitmine on lubatud järelevalve- ja päästetöödel, kaitse-eeskirjaga lubatud töödel, kaitseala valitsemisega seotud töödel, liinirajatiste hooldamiseks vajalikel töödel ja maatulundusmaal metsamajandustöödel.

Kaitsealal on lubatud ulukite arvukuse reguleerimine (jahipidamine) kaitseala valitseja nõusolekul. Viimsi vallas ei ole moodustatud jahipiirkonda jahiseaduse mõistes, seega jahipidamine saab toimuda kohaliku omavalitsuse korralduse seaduse alusel (KOKS § 6 lg 3 p 2) jahiseaduses toodud reeglite alusel. Jahipidamise keelamiseks puuduvad looduskaitselised põhjused ning jahipidamine alal võib olla vajalik nt ka vigastatud või ohtliku metslooma laskmiseks või püüdmiseks. Ulukite loenduste andmed viitavad, et põtrade ja metskitsede arvukus Viimsi poolsaarel ületab Eestis kokkuleppelise metsamajandusele talutava ülempiiri. Samas, kuna kaitseala eesmärgiks ei ole metsamajandus, siis sõltub arvukuse piiramine suuresti kohalike elanike sotsiaalsest taluvuspiirist. Ulukite kõrge arvukus võib lisaks varalisele kahjule põhjustada ka tervisekahjustusi (liiklusõnnetus, rünnak), seetõttu on tähtis jätta võimalus ulukipopulatsiooni reguleerimiseks. Vajadust võimalusele reguleerida ulukite arvukuse toetab ka Viimsi valla mandriosa üldplaneeringu teemaplaneeringu „Miljööväärtuslikud alad ja rohevõrgustik“ rohevõrgustiku toimivuse uuring (2021). Ulukite arvukuse reguleerimisel tuleb kinni pidada kõigist jahiseaduses ning selle alusel antud määrustes sätestatud ohutusnõuetest ning vältida ala külastajate või lähedalasuvatel kinnistutel viibivate inimeste ohtu seadmist.

Ehitustegevus on alal üldjuhul keelatud, välja arvatud kaitseala, virgestus-, puhke- ja õppesihtotstarbeks rajatiste ja hoonete ehitamine. Püstitada on lubatud ka tehnovõrgu rajatisi ja -hooneid ning hooldada ja remontida olemasolevaid rajatisi. Ehitustegevuse piiramine on põhjendatud, kuna see võib maastikule väga tugevat negatiivset mõju omada. Erandid on kehtestatud selleks, et vajadusel varustada ümberkaudseid elanikke vajalike teenustega, parandada alal virgestusvõimalusi ja pakkuda inimestele laiemaid võimalusi loodushüvedest osa saada, mh läbi loodushariduse. Väikesemahulised arendused (matka- või õpperaja rajamine, infotahvlid, puhkekoht jmt) ei kahjusta maastikku määral, mis kaaluks üles sellistest arendamistest saadava positiivse tulemi. Lisaks saab neid paiku rajades valida kõige vähem loodust kahjustava trajektoori ja asukoha. Iga arenduse puhul tuleb aga eelnevalt kaaluda mõju alale ja pidada silmas ala kaitse-eesmärki. Kogu ehitustegevus kaitsealal toimub kaitseala valitseja nõusolekul.

* 1. **Keelatud tegevused**

Kaitsealal on keelatud uue maaparandussüsteemi rajamine. Veerežiimi muutmine, mis maaparandussüsteemi rajamisega kaasneb, on enamasti olulise keskkonnamõjuga tegevus, mis avaldab alal välja kujunenud kooslustele ja seal elavatele liikidele tugevat negatiivset mõju. Muutused veerežiimis muudavad kasvukohatingimusi ja seeläbi ka koosluste liigilist koosseisu ning mitmekesisust. Maaparandussüsteemide rajamine avaldab mõju väga laiale alale ja nii võib kahjustada saada ka ümbritsev ala. Samas on jäetud kaitse-eeskirja võimalus olemasolevaid maaparandussüsteeme uuendada ja hooldada kui selleks tekib vajadus: näiteks on olemasolev väärtuslik elupaik sattunud liigniiskuse tõttu ohtu või vastupidi, ohustajaks on just liigne kuivendus.

Kaitsealal on keelatud maavara kaevandamine. Maavara kaevandamisega kujundatakse ümber maastikku, hävitatakse isendeid ja liikide elukohti ning rikutakse maastikuilmet, samuti võib see mõjutada piirkonna veerežiimi. Kaevandamise tagajärjel kaovad loodusest marja- ja seenekorjekohad ning sissekäidud loodusrajad, kaovad ilusad loodusvaated ja tõuseb ala häiringutase. Kaevandusmasinatega kaasneb mürataseme tõus, tolm ja uute teede rajamine, sest rasketele masinatele on vaja sobivaid teid. Kaevandamise keelamine on kaitseväärtuste säilitamiseks hädavajalik meede, millest leebema vahendiga ei ole kaitse-eesmärke võimalik saavutada. Arvestades suurt avalikku huvi maastikuilme ja virgestusvõimaluste säilimise vastu, mitmekülgset elustikku, roheala väärtust rohevõrgustikus, ala väiksust ja mitmete erinevate koosluste olemasolu alal, on piirang ka mõõdukas.

Kelvingi MKA-l on keelatud uuendusraie. Peamiselt tuleneb see sellest, et tegemist on pindalalt väga väikese kaitsealaga, millel asub mitmeid erinevaid metsakooslusi ja soov on seda maastikku praegu ning tulevikus võimalikult loodusliku ja metsasena ning vähe killustatuna näha. Tegemist on olulise alana ka rohevõrgustikus, et loomad ja linnud saaksid alade vahel liikuda. Nii väikeste alade puhul on uuendusraietega võimalik luua suur oht ala fragmenteerumiseks. See läheb aga vastuollu nii ala kaitsepõhimõtte kui ka rohevõrgustiku teemaplaneeringu eesmärkidega. Uuendusraiete puhul võetakse eraldisel maha mets kas ühe või mitme raiejärguna ja esineb aeg, kus kõrghaljastus puudub ja ala võib olla raskesti läbitav. Uue metsa kasvamine võtab kaua aega ja kui kogu ala saab suuremal või väiksemal määral uuendusraietest puudutatud, siis kaob sellel pikaks ajaks nii visuaalne ja rekreatiivne kui korilusväärtus, loomadel on raskem alade vahel liikuda ja kaob väga suur hulk isendeid ning nende elupaiku, terveid kooslusi. Väikese pindalaga alade puhul on selline mõju eriti kiire ilmnema, sest uuendusraie eraldised võivad sattuda kõrvuti, malelauamustriliselt või lihtsalt väga lähestikku.

Võib eraldi välja tuua, et lageraiel on kohalikule linnustikule tugev negatiivne mõju, sest selle käigus hävivad paratamatult nii maapinnal, põõsastikes, puuõõnsustes ning -võrades pesitsevate lindude munad või hukkuvad lennuvõimetud pojad; üksikute säilinud pesade kiskjate saagiks langemise või pesahülgamise tõenäosus kasvab[[28]](#footnote-28); lisaks kaovad alalt puud, mida varem pesitsemiseks kasutati. Rootsis neli aastat väldanud uuringus selgus aga et valikraiutud okasmetsades on puuvõrades ja maapinnal elutsevaid röövikuid, larve, ämblikke ja teisi selgrootuid oluliselt rohkem kui lageraiete alal, mistõttu on valikraiega majandatava metsa linnustik oluliselt rikkalikum lageraiete piirkonna linnustikust.[[29]](#footnote-29)

Riigimetsa Majandamise Keskusel (RMK) on suur huvi raieküpsete metsade[[30]](#footnote-30) langetamiseks ja just lageraie formaadis,[[31]](#footnote-31) kuid Viimsi poolsaare metsade väärtust ei tohi vaadata vaid puidu väärtust silmas pidades. Metsa ökoloogiline ja majanduslik väärtus ei vasta samadele kriteeriumitele. Sõnapaar „mädanevad metsad“ tähistab majanduslikus mõttes kaduma läinud tulu, kuid tähistab ökoloogiliselt väärtuslikku arengustaadiumit metsas. Metsas surnud ja mahalangenud puu (lamapuit) on ökoloogiliselt suure väärtusega, kuna on elupaigaks ligi 40%-le ohustatud liikidele.[[32]](#footnote-32) Metsaseaduse § 2 viitab olulisusele metsa majandada ökosüsteemi kaitsvalt ja säästvalt.

Viimsi valla riigimetsade majandamise kavale (RMK dokument, mis tänaseni vastu võtmata) tellitud ekspertiishinnangu[[33]](#footnote-33) kohaselt on Viimsi metsadel peamiselt rekreatiivsed omadused ja bioloogilise mitmekesisuse säilitamise ning keskkonnakaitseline ülesanne (vee-, müra-, õhusaaste ja tuulekaitse), puidu varumine aga väheoluline ja sekundaarne kõrvalfunktsioon. Tuleb meeles pidada, et uuendatavate metsade loodusväärtused (näiteks kaitsealused või haruldased liigid) võivad metsauuendustöödega kaduda ning mitte enam taastuta. Dendroloogia dotsent Ivar Sibul toob eksperthinnangus välja ka selle, et suured lageraiealad rikuvad terviklikult säilinud väärtuslikku loodusmaastikku ja metsaökosüsteeme, ohustavad pöördumatult bioloogilist mitmekesisust ning suurendavad oluliselt tuule mõju kasvama jäävatele puistutele.

Seoses uuendusraie piiramisega saab välja tuua ka selle, et alates 2021. aastast järgib Viimsi vald kliimamuutustega kohanemise arengukava[[34]](#footnote-34), milles on kaardistatud erinevaid kliimat mõjutavaid tegureid ja Viimsi valla panust kliimasoojenemisega[[35]](#footnote-35) võitlemisel. Mitmed planeeritavad tegevused on seotud just süsihappegaasi atmosfääri paiskamise koguste piiramisega. Eesmärk on tagada paremad elutingimused nii kohalikus kui ka laiemas perspektiivis. Tartu Ülikooli säästliku metsanduse teadur Raul Rosenvald on välja toonud,[[36]](#footnote-36) et kliimamuutuste pidurdamiseks peab võimalikult palju süsinikku hoidma „seotuna“. Seotud süsinikku on nii mullas, elusates ja surnud puudes ning muus elustikus, aga ka puidust toodetes. Samas puidubilansi järgi läks Eestis 2017. aastal puidutoodeteks vaid 21%. Selge on aga see, et pärast lageraiet on enamik raiesmikke kümmekond aastat süsiniku emiteerijad. Kui vaadata kuusikuid, siis kuusel, mis raiutakse keskmiselt 85-aastaselt, saabub aeg, kus raie järel tekkinud uue metsapõlvkonna puidus salvestatud süsinik ületab kasvama jäänud kuusiku puidus salvestunud süsiniku koguse, enam kui 60 aasta pärast. R. Rosenvald kirjeldab, et arvestades nii metsas olevat puiduvaru kui ka puidukasutust, võimendab pärast lageraiet üks Eesti keskmine puistu kliimamuutusi soojenemise suunas vähemalt 60 aastat. Soomes on leitud, et just madala raiemahu puhul hoiaks sealne metsasektor nii pikas kui ka lühikeses perspektiivis kõige enam süsinikku seotuna.

Kaitseala soovitatakse majandada peamiselt läbi valik- ja kujundusraie. Püsimetsandus arvestab metsaökosüsteemi keerukuse ja omapäraga ning kasutab puidu tootmisel mitmekesist ja hästi toimivat ökosüsteemi. Eesti teadlaste koondatud info põhjal on püsimetsandusel elustikule mitu toetavat mõju. Näiteks hoiab püsimetsandus suhteliselt hästi varjulembeseid olendeid; säilikpuud jäävad metsa varju ja pakuvad nii jahedat ning niisket kasvupinda ja varjevõimalusi, püsides ühtlasi ka kindlamalt püsti; säilikpuuks saab jätta ka kuuski, mis lageraiesmikul sageli tuulega ümber kukuvad; erinevad vanad tugevate okstega säilikpuud, mis paiknevad teiste puude varjus, pakuvad erinevaid pesitsusvõimalusi kotkastele ja kullidele; metsased alad on erinevatele liikidele paremad ühenduskoridorid alade vahel liikumiseks kui lagedad alad; linnuliikide arvu metsas suurendab puude suuruse varieeruvus puistus ja linnustiku liigilisse koosseisu panustab palju surnud puidu olemasolu, sh õõnepuude hulk; jättes metsa alles suuri kuuski, sangleppi ja laialehiseid puid, vanu, krobelise korbaga ning seisvaid surnud puid panustatakse samblike mitmekesisusse.[[37]](#footnote-37) Valikraiete puhul ei tohi minna ka seda teed, et välja raiutakse kõige väärtuslikumad ja kvaliteetsemad puud (alles jäävad aga kõige viletsamad) ning et metsad raiutakse liiga hõredaks. Seega on võimalik läbi targa metsamajanduse panustada liigilise mitmekesisuse säilimisse ja isegi suurendamisse ehk siis maastiku väärtuse kasvu. Pinnase, taimede ja maastikuilme kaitseks tohib käsitletaval alal puidu kokku- ja väljavedu teha ainult külmunud pinnasel.

Võrreldes lageraiet valikraietega saab esimese kahjuks maastikukaitse osas välja tuua, et protsess lõppeb alati lõppraiega; pidevat metsa uuenemist ei toimu (väljaraiutud puude looduslikku asendumist või inimese poolt kaasaaidatud asendamist); mets, kui elukeskkond ei säili ega saa oma funktsioone pidevalt täita; esinevad ühevanuselisele metsale omased arengufaasid raiestikus ja metsakultuurist küpse metsani.[[38]](#footnote-38) Raiete teostamisel tuleb säilitada elupaigaline mitmekesisus ja metsaalade ruumiline sidusus. Liigiliselt ja geneetiliselt mitmekesine mets on tunduvalt vastupidavam ka võimalike patogeenide ja kahjurite ründe suhtes.[[39]](#footnote-39) Seega on võimalik tarkade ja läbi mõeldud raietega maastiku väärtust hoida ja isegi suurendada.

Uuringud on näidanud, et lageraie järel väheneb söögiseente saagikus drastiliselt. Näiteks Rootsis on leitud, et pärast lageraiet jääb alles vaid 15% endisest saagikusest (Wasterlund 1989).[[40]](#footnote-40) Kümme kuni mõnikümmend aastat pärast lageraiet on kogusaak väga väike, sest valdav osa söögiseentest suudab elada vaid sümbioosis puudega. Lisaks tuleb välja tuua, et mustika puhul kaob lageraie järel korjekoht mitmekümneks aastaks.[[41]](#footnote-41) Kelvingi MKA on aga oluline mustikate ja söögiseente korjamise koht. Intensiivsete raietega vähendame maastiku korilusväärtust märkimisväärselt.

Kaitsealal on keelatud puhtpuistute kujundamine ja energiapuistute rajamine, sest see vaesestab looduslikku mitmekesisust ja maastikuilmet ning pole kaitstavale alale kohane. Metsa majandamine on kaitse-eeskirja kohaselt lubatud tegevus, kuid metsa majandamisel tuleb lähtuda kaitseala kaitse-eesmärgist. Kaitseala valitseja nõusolekul on lubatud kõik raieliigid, välja arvatud uuendusraie, mis on kaitse-eeskirja kohaselt keelatud.

Turberaie on selline rühm uuendusraieliike, mille rakendamisel vana mets raiutakse mitme raiejärguga ühte vanuseklassi, harvem pikema perioodi jooksul, et luua soodsad tingimused okaspuude eeluuenduse arenemiseks või nende järelkasvu tekkimiseks ja kasvuks hõrendatud vana metsa turbe all või vana okasmetsa vahetus naabruses.[[42]](#footnote-42) Ka turberaie puhul nagu ka lageraie puhul tuleb metsaseaduse kohaselt lank raidmetest puhastada. Raidmete koondamine või äravedu aga ei panusta ala looduslikkuse säilimisse. Turberaiet kasutatakse seal, kus tahetakse pehmendada lageraie mõju. Samas turberaielangid on tavaliselt suuremad kui lageraielangid.[[43]](#footnote-43) Raietüübi eesmärk ei ole säilitada vana metsa või luua mitmekesist metsa, vaid osade kaupa siiski kogu alalt raieküps mets langetada. Eesmärk on majanduslik.

Turberaiel on kolm alamliiki: häil-, veer- ja aegjärkne raie. Aegjärkse raie korral raiutakse uuendamisele kuuluvas metsas puid hajali üle raielangi kahe või enama raiejärguna. Häilraie korral raiutakse uuendamisele kuuluv mets häiludena korduvate raiejärkudena. Häilraiel võib ühe hektari kohta sisse raiuda kuni viis häilu. Esimesel raiejärgul võib häilu läbimõõt olla kuni 40 m, teisel raiejärgul võib seda suurendada kuni 30 m ja kolmanda raiejärguga võib häiludevahelisel alal kõik puud raiuda. Veerraie korral raiutakse uuendamisele kuuluvas metsas puud langi servast lageraie korras korduvate raiejärkudena mitte rohkem kui puistu kõrguse laiuselt. Lagedaks raiutud riba kõrval raiutakse järelkasvu olemasolu korral üksikpuud või häilud puistu kõrguse laiuselt. Lageraieala võib laiendada pärast eelmise raiejärguga lagedaks raiutud metsaosa uuenemist.[[44]](#footnote-44) Keskkonnaministri 27.12.2006 määruse nr 88 „Metsa majandamise eeskiri” § 16  lõike 1 kohaselt loetakse mets uuenenuks, kui hektaril kasvab vähemalt 1500 0,5 m kõrgust ja kõrgemat harilikku mändi või vähemalt 1000 0,5 m kõrgust ja kõrgemat harilikku kuuske või vähemalt 1500 0,5 m kõrgust ja kõrgemat harilikku tamme või vähemalt 1500 1,0 m kõrgust ja kõrgemat muud metsa uuenenuks lugemisel arvesse võetavat puuliiki. Seega käib arvestus 0,5 ja 1 m pikkuste puukeste alusel. Hoolimata sellest, et turberaiet kasutatakse lageraiele leebema alternatiivina, on siiski tegu intensiivse raiega, mille puhul mets ei saa oma ökoloogilisi eesmärke täita vaid peale suhteliselt lühikest perioodi kaotab kõik oma raieküpsed puud ja kõrghaljastuse. Puu ökoloogiline väärtus aga ei lõppe raieküpsuse saavutamisega vaid tema väärtus metsamaastikus võib vanuse kasvades hoopis tõusta. Lisaks tuleb välja tuua, et kooslused arenevad välja pika aja jooksul ja alal hävinud liigid ei pruugi enam kunagi alale tagasi tulla. Intensiivne raie mõjutab negatiivselt valla rohealade põhieesmärkide täitmist ja on vastuolus kaitseala kaitse-eesmärgiga. Ka Viimsi valla arengukavas rõhutatakse, et Viimsi metsade majandamine peab toimuma säästlikult ja lähtuma metsaasukate elupaikade ja liigirikkuse säilitamise vajadusest.[[45]](#footnote-45)

Kaitsealal on keelatud biotsiidi, väetise ja taimekaitsevahendi kasutamine. Piirang on põhjendatud, kuna nende vahendite kasutamine kahjustab looduslikku tasakaalu, vähendab koosluste mitmekesisust ja liigilist mitmekesisust. Samuti soodustab nende kasutamine osa liikide domineerimist ning teiste kadumist.

* 1. **Tegevuse kooskõlastamine**

Tegevused, mis on keelatud, kui selleks ei ole kaitseala valitseja nõusolekut, on määratud kindlaks LKS § 14 lõikes 1. Kaitseala valitseja nõusolekuta on kaitsealal keelatud muuta katastriüksuse kõlvikute piire ja sihtotstarvet, koostada maakorralduskava ja teha maakorraldustoiminguid, kehtestada detail- ja üldplaneeringut, lubada ehitada ehitusteatise kohustusega või ehitusloakohustuslikku ehitist, anda projekteerimistingimusi, anda ehitusluba, rajada uut veekogu, mille pindala on suurem kui viis ruutmeetrit, kui selleks ei ole vaja anda vee erikasutusluba, ehitusluba ega esitada ehitusteatist ning jahiulukeid lisasööta.

Kui tegevus vajab kaitse-eeskirja kohaselt kaitseala valitseja nõusolekut, kuid võib kahjustada kaitseala kaitse-eesmärkide saavutamist või kaitseala seisundit, ei kooskõlasta kaitseala valitseja seda tegevust. Kui tegevust ei ole kaitseala valitsejaga kooskõlastatud või tegevuses ei ole arvestatud kaitseala valitseja kirjalikult seatud tingimusi, mille täitmisel ei kahjusta tegevus kaitseala kaitse-eesmärgi saavutamist või kaitseala seisundit, ei teki isikul, kelle huvides on nimetatud tegevus, vastavalt haldusmenetluse seadusele õiguspärast ootust sellise tegevuse õiguspärasuse osas.

Tegevuste kooskõlastamisel saab kaitseala valitseja esitada tingimusi, millega välditakse kaitsealadel majandustegevuse kahjustavat mõju.

1. **Määruse mõjud**

Määruse mõju on positiivne loodus- ja elukeskkonnale, aidates loodusmaastike säilitamisega kaasa inimeste põhivajaduste ja elukvaliteedi tagamisele. Kaitseala olemasolu mõjub positiivselt kohaliku kogukonna kindlustundele, sest loodusväärtused säilivad ka edaspidi ning ala jääb avalikku kasutuse. Lisaks annab see laiemale avalikkusele signaali ala väärtustest ning kaitseala valitsejale paremad võimalused ja selge raamistiku ala kaitse korraldamiseks. Täiendavalt võib kaitseala olemasolu kaudselt tõsta kinnisvara väärtust piirkonnas, sest hoonestamiseks potentsiaalse ala pindala Viimsi poolsaarel väheneb, aga teisest küljest ilmselt tõstab olemasolevate hoonete väärtust kauni, mitmekülgse ja paljusid loodushüvesid pakkuva maastikukaitsealal lähedus. Lisaks omab kaitseala loomine tugevat positiivset mõju Viimsi poolsaarel elavatele liikidele ja bioloogilisele mitmekesisusele, sest ühest küljest säilitatakse Kelvingi MKA-l väärtuslik metsaala, teisest küljest aga panustatakse kogu rohesüsteemi toimimisse.

Kaitseala moodustamisega piiratakse ala kasutamist tulundusmetsana ning puiduvarumise funktsioon tuleb esile alles siis kui kaitseala eesmärgid on saavutatud. Tulenevalt kehtestavatest piirangutest muutub puiduvarumine maaomanikule keerukamaks ning alternatiivsete raieliikide rakendamine on kulukam. Seetõttu võib negatiivse mõjuna tuua välja kahaneva puiduvarumise võimaluse ja selle tulususe vähenemise maaomanikule.

Kaitseala moodustamisega kaasnevad kaitseala valitsejale halduskoormuse suurenemise kui ka täiendavad kulud. Kaitseala moodustamise järgselt tuleb käsitletaval alal tehtavad tegevused suures osas kooskõlastada kaitseala valitsejaga, mis tähendab täiendavate kaalutlustoimingute ja -otsuste tegemist. Samuti on kaitseala moodustamise järgselt otstarbekas tellida valdkonna eksperdilt kaitsekorralduskava koostamine (LKS § 25 lg 1), mille abil selguvad tööde loetelu ning nende ligikaudne maksumus, mis on vajalikud kaitse-eesmärkide saavutamiseks. Käesoleval hetkel ei ole võimalik hinnata, milliseid töid ja millises ulatuses on vaja teha, et kaitse-eesmärgid oleksid optimaalsemalt saavutatud. Potentsiaalselt soovitakse alal säilitada ja täiendada Viimsi valla elanike õppe- ja virgestusvõimalusi ning seetõttu lisanduvad ala hooldamisega täiendavad kulud. Sealjuures tuleb arvestada, et matkaradade hooldamisega võivad kaasneda kohati raie vajadus, mille läbiviimine ei pruugi olla maaomaniku huvi ning sellega kaasnevad kaitseala valitsejale täiendavad kulud.

1. **Loodusobjekti kaitse alla võtmisega ja kaitse korraldamisega seotud kulutused**

Vastavalt LKS § 8 lg-le 3 korraldab kaitse alla võtmise algataja ettepanekus nimetatud loodusobjekti kaitse alla võtmise põhjendatuse ja otstarbekuse ning kavandatavate piirangute otstarbekuse ekspertiisi, kaasates selleks vastava ala eriteadmistega isiku. Eelnevast tulenevalt kaasnesid kaitse alla võtmisega kaitseala valitsejale ekspertiisikulutused.

Kaitse korraldamisega, arvestades ennekõike ala loodusväärtuste säilitamisvajadust, ei ole märkimisväärseid kulutusi ette näha, sest pigem tuleks ala kooslustel lasta kujuneda looduslikul viisil. Kulu võib kaasneda seoses sellega, et mõnel pool võib olla vajalik eemaldada tormimurdu teeradadelt ja hooldust vajavad ilmselt ka kaitseala pinnasteed. Kulud kaasnevad ilmselt ka puhkemajanduse suunamisega kaitsealal (vajalikud rajatised selleks, et alal puhkavate inimeste koormus ei ületaks looduskoosluste taluvust), aga nii selle kui ka teiste sarnaste kaitse-eesmärgiliste tegevustega seotud kulutuste kalkulatsioon tuleb ette näha kaitseala esimeses kaitsekorralduskavas. Täpsemad tööd ja kulud selguvad kaitseala moodustamise järgselt tellitavas kaitsekorralduskavas (LKS § 25 lg 1), mille hinnanguline maksumus on ca 5000 eurot. Kaitsekorralduskava koostamise järgselt selguvad soovituslike tööde loetelu ning nende hinnanguline maksumus. Esmaseks teadaolevaks kuluks tulenevalt LKS § 23 lg-st 1 on kaitseala tähistamine. LKS § 23 lg 1 kohaselt tähistatakse kaitseala, hoiuala, kaitstav loodusobjekt ja kohaliku omavalitsuse tasandil kaitstav loodusobjekt nii, et kaitstava loodusobjekti asukohast looduses oleks võimalik mõistlikul viisil aru saada. Arvestades, et kaitseala tähistamiseks kulub ca 10 tähist ning nende keskmine hind on 50 eurot, kulub tähistamisele ca 500 eurot. Tegemist on ligikaudse hinnanguga ning täpsed kulud selguvad peale tööde tellimist.

1. **Eelnõu kooskõlastamine ja menetluse kirjeldus**

Kelvingi MKA kohaliku kaitse alla võtmise menetluse algatati Viimsi Vallavolikogu 18.10.2022 otsusega nr 38. Otsusega määrati loodusobjekti kaitse alla võtmise menetluse läbiviijaks Viimsi Vallavalitsus.

Koostaja: Maris Markus, Viimsi Vallavalitsuse keskkonna vanemspetsialist,

(+372) 602 8877

29.09.2023

1. <https://viimsivald.ee/viimsi/vallavalitsus/uuringud> [↑](#footnote-ref-1)
2. Looduskaitseseaduse eelnõu 279 SE (2004) lk 30. [↑](#footnote-ref-2)
3. RKHKo 30.05.2019 lahend nr 3-17-563 punkt 9. [↑](#footnote-ref-3)
4. Hellström, K., Alumäe, H., Palo, A., Palang, H., Sepp, K., Koppelmaa, A. (2001). *Väärtuslike maastike määratlemine. Metoodika ja kogemused Viljandi maakonnas.* Lk 16. Veebis: <https://maakonnaplaneering.ee/wp-content/uploads/2021/10/METOODIKA-trukis-14.pdf> [↑](#footnote-ref-4)
5. Astmelaud on tuumaaladest eraldatult paiknev, vähem massiivne ja kompaktne sidusust tagav element, mida võib käsitleda ka kui madalamat järku tuumala. Viimsi Vallavolikogu 13.10.2009 määrusega nr 22 kinnitatud Viimsi valla mandriosa üldplaneeringu teemaplaneering "Miljööväärtuslikud alad ja rohevõrgustik", lk 11. Veebis: <https://www.viimsivald.ee/public/Seletuskiri_609_kehtestamisele_2009_10_13.pdf> [↑](#footnote-ref-5)
6. Euroopa Maastikukonventsiooni analüüs. Lk 1. Veebis: <https://kliimaministeerium.ee/media/4465/download> [↑](#footnote-ref-6)
7. Euroopa Komisjoni teatis Euroopa Parlamendile, Nõukogule, Euroopa Majandus- ja Sotsiaalkomiteele ning Regioonide komiteele. *Eli elurikkuse strateegia aastani 2030. Toome looduse oma ellu tagasi.* Lk 1–2. [↑](#footnote-ref-7)
8. Viimsi valla mandriosa pindala on 47 km2 (allikas: Viimsi valla üldplaneering). 2023. aasta Statistikaameti andmetel oli Viimsi valla rahvaarv 22472 inimest. Allikas: <https://andmed.stat.ee/et/stat/rahvastik__rahvastikunaitajad-ja-koosseis__rahvaarv-ja-rahvastiku-koosseis/RV0291U/table/tableViewLayout2> [↑](#footnote-ref-8)
9. Statistikaameti kodulehekülg: <https://juhtimislauad.stat.ee/et/piirkondlik-statistika-3/viimsi-vald-18>. [↑](#footnote-ref-9)
10. Charman, E., Carpenter ,J., Gruar, D. (2009) *Understanding the causes of decline in breeding bird numbers in England: review of the evidence base for declining species in the woodland indicator for England.* RSPB Research report nr 37. [↑](#footnote-ref-10)
11. Kuklased perekonnas *Formica* kuuluvad Eestis LKS järgi kõik III kaitsekategooria liikide hulka ja eriti väärtuslikud on mitmest lähestikku paiknevast pesast koosnevad linnakud. [↑](#footnote-ref-11)
12. Musträhn on III kategrooria kaitsealune liik. [↑](#footnote-ref-12)
13. Hellström, K., Alumäe, H., Palo, A., Palang, H., Sepp, K., Koppelmaa, A. (2001). *Väärtuslike maastike määratlemine. Metoodika ja kogemused Viljandi maakonnas.* Lk 14–15. Veebis: <https://maakonnaplaneering.ee/wp-content/uploads/2021/10/METOODIKA-trukis-14.pdf> [↑](#footnote-ref-13)
14. Tarang, L jt. 2007. *Väike pärandkultuuri käsiraamat.* Eesti Loodusfoto. Tartu. [↑](#footnote-ref-14)
15. Aalde, R., Hallang, A., Maipuu, M., Miidla., Neljandik, T., Orusalu, M., Raid, M., Sarv, A., Suharov, M., Tarang, L., Treier, U., Türnpuu, T. (2008) *Harjumaa pärandkultuurist.* Eesti Loodusfoto. 218 lk. Veebis: <http://www.rmk.ee/files/Harjumaa%20p%C3%A4randkultuurist.pdf> [↑](#footnote-ref-15)
16. Tarang, L., Hellström, K., Kaljuvee, R., Kusmin, J., Neljandik, T., Raid, M. (2007) *Väike pärandkultuuri käsiraamat.* Eesti Loodusfoto. 152 lk. Veebis: <http://www.rmk.ee/files/V%C3%A4ike%20p%C3%A4randkultuuri%20k%C3%A4siraamat.pdf> [↑](#footnote-ref-16)
17. Päevamärk on laevasõitu suunav märgutuleta tähis, mis on harilikult tornikujuline ehitis kaldal või madalas vees. Allikas: [www.sonaveeb.ee](http://www.sonaveeb.ee) [↑](#footnote-ref-17)
18. *Tuul Sepp: lokkav hein linnas – ekspertide kogemused ja teadlaste hinnang* (03.07.2023) Veebis: <https://www.err.ee/1609023944/tuul-sepp-lokkav-hein-linnas-ekspertide-kogemused-ja-teadlaste-hinnang> [↑](#footnote-ref-18)
19. RKHKo 2.03.2023 lahend nr 3-20-1717 punkt 17; RKHKo 30.05.2019 lahend nr 3-17-563 punkt 12.3. [↑](#footnote-ref-19)
20. Euroopa Komisjoni 20.05.2020 teatis. *ELi elurikkuse strateegia aastani 2030. Toome looduse oma ellu tagasi.* Lk 1. [↑](#footnote-ref-20)
21. Vt eelmine viide. [↑](#footnote-ref-21)
22. Voor, T., Pärtel, M., Peet, A., Saare, L., Hyöty, H., Knip, M., Davison, J., Zobel, M., Tillmann, V. (2022) *Atopic sensitization in childhood depends on the type of green area around the home in infancy.* Wiley. Lisaks viide artiklile ja täiendav info M. Pärtlilt: <https://novaator.err.ee/1608967123/metsade-ja-niitude-lahistel-sirgunud-eesti-lapsel-esineb-vahem-allergiaid>. [↑](#footnote-ref-22)
23. RKHKo 15.12.2022 lahend nr 3-20-1310 p 26 ja 29; RKHKo 23.03.2023 lahend nr 3-21-125 p 16 ja 17.

    Rohevõrgustik peab lisaks elukeskkonna kaitsmisele teenima ka elurikkuse säilitamise eesmärki (RKHKo 28.09.2023 lahend nr 3-21-979). [↑](#footnote-ref-23)
24. Sepp, V., Raagmaa, G., Noorkõiv, R., Espenberg, S., Varblane, U., Allik, A., Tubelt, E. (2023) *Trendide ruumilise mõju analüüs. Üleriigilise planeeringu alusuuring. Lõpparuanne.* RAKE, Tartu Ülikool, lk 50. Veebis: <https://www.fin.ee/en/media/8940/download> [↑](#footnote-ref-24)
25. Euroopa Komisjoni 16.07.2021 teatis. *Uus ELi metsastrateegia aastani 2030*. Lk 12. [↑](#footnote-ref-25)
26. *Tuul Sepp: lokkav hein linnas – ekspertide kogemused ja teadlaste hinnang* (03.07.2023) Veebis: <https://www.err.ee/1609023944/tuul-sepp-lokkav-hein-linnas-ekspertide-kogemused-ja-teadlaste-hinnang> [↑](#footnote-ref-26)
27. Euroopa Komisjoni 20.05.2020 teatis. *ELi elurikkuse strateegia aastani 2030. Toome looduse oma ellu tagasi.* Lk 9. [↑](#footnote-ref-27)
28. Mägi, M. (2019) *Kevadsuviste raiete võimalik mõju metsalindudele ja seda leevendavad meetmed.* Lk 23. Veebis: <https://www.eoy.ee/pics/1154_kevadsuviste_raiete_voimalik_moju_metsalindudele_ja_seda_leevendavad_meetmed.pdf> [↑](#footnote-ref-28)
29. Atlegrim, O., Sjöberg, K. (1995) *Effects of clear-cutting and selective felling in Swedish Boreal coniferous forest: response of invertebrate taxa eaten by birds*. Entomologica Fennica 6. Lk 79–90.

    Vt viide nr 28 - Mägi, M. (2019), lk 28. [↑](#footnote-ref-29)
30. Pika aja jooksul segamatult kasvanud metsas kujunevad liigirikkus ja protsessid, mida nooremates metsades veel ei ole. Seetõttu on metsaökosüsteemis eriti suure väärtusega vanemad metsad, mis on saanud pikalt segamatult areneda ning neis kasvavad haruldased ning oma elutingimuste suhtes nõudlikud liigid. Allikas: Riigikontrolli aruanne Riigikogule, 02.03.2023. *Loodusväärtuste kaitse ja raied kaitstavates metsades.* Lk 6. [↑](#footnote-ref-30)
31. Kevvai, A. (2018) *Viimsi valla riigimetsade majandamise kava aastateks 2020-2030.* Riigimetsa Majandamise Keskus. Projekt. 27 lk.

    Kavas on muuhulgas toodud välja, et Viimsi mandriosas kasvavate riigimetsade järk-järguliseks uuendamiseks on vaja teha lähema kümne aasta jooksul erinevaid raieid kokku 242 ha. Võrdluseks: Viimsi maastikukaitseala pindala on 224,2 ha. [↑](#footnote-ref-31)
32. Riigikontrolli aruanne Riigikogule, 02.03.2023. *Loodusväärtuste kaitse ja raied kaitstavates metsades.* Lk 6. [↑](#footnote-ref-32)
33. Sibul, I. (2020) Eksperthinnang. Eesti Maaülikool, Metsakasvatuse ja metsaökoloogia õppetool. Lk 4. [↑](#footnote-ref-33)
34. Remmelgas, L., Oisalu, S., Lipu, J., Kuris, M. (2021) *Viimsi valla kliimamuutustega kohanemise arengukava 2021-2031.* MTÜ Balti Keskkonnafoorum. 81 lk. [↑](#footnote-ref-34)
35. Vaata ka *Euroopa roheline kokkulepe*. Veebis: <https://commission.europa.eu/strategy-and-policy/priorities-2019-2024/european-green-deal_et> [↑](#footnote-ref-35)
36. Rosenvald, R. (2020) *Lageraie Eesti metsades võimendab kliimamuutusi vähemalt järgmised 60 aastat.* ERR. Veebis: <https://www.err.ee/1031781/lageraie-eesti-metsades-voimendab-kliimamuutusi-vahemalt-jargmised-60-aastat> [↑](#footnote-ref-36)
37. Remm, L., Kuresoo, L., Rünkla, M. (2020) *Teejuht püsimetsandusse.* Lk 12, 28–29. Veebis: <https://media.voog.com/0000/0037/1265/files/Teejuht_pusimetsandusse_2020.pdf> [↑](#footnote-ref-37)
38. Tullus, H. (2019) *Lageraie alternatiivid. Püsimetsanduse võimalused.* MAK2030 juhtkogu. Slaid 22. Veebis: <https://kliimaministeerium.ee/media/4965/download> [↑](#footnote-ref-38)
39. Tartes, U., Pärtel, M., Ojaste, I., Paolo, A., Mertverk, R., Ehrlich, Ü., Oja, R., Kuuba, R. (2018) Eesti Teaduste Akadeemia Looduskaitsekomisjoni märgukiri Eesti metsade majandamise jätkusuutlikkuse kohta. Veebis: <http://www.zbi.ee/talkk/materjalid/Eesti%20TA%20LKK%20margukiri%20metsandusest.pdf> [↑](#footnote-ref-39)
40. Wasterlund, I. (1989) *Hur paverkar skogens skotsel forekomsten avstorsvamparnas fruktkroppar? Svensk botanisk tidskrift,* 83 (2), 103–112.

    Remm, L., Kuresoo, L., Rünkla, M. (2020) *Teejuht püsimetsandusse.* Lk 26.

    Veebis: <https://media.voog.com/0000/0037/1265/files/Teejuht_pusimetsandusse_2020.pdf> [↑](#footnote-ref-40)
41. Lõhmus, A., Remm, L. (2017). *Disentangling the effects of seminatural forestry on an ecosystem good: bilberry (Vaccinium myrtillus) in Estonia.* Forest Ecology and Management, 404, lk 75–83. [↑](#footnote-ref-41)
42. Laas, E (2012) *Turberaied võivad olla alternatiiviks lageraietele*. Eesti Mets. Veebis: <http://vana.loodusajakiri.ee/eesti_mets/artikkel1265_1249.html> [↑](#footnote-ref-42)
43. Vt eelmine viide. [↑](#footnote-ref-43)
44. Metsaseadus (RT I, 27.05.2022, 14) § 30 lg 1–4. [↑](#footnote-ref-44)
45. Viimsi valla arengukava ja eelarvestrateegia 2022–2027. (veel vastuvõtmata dokument) Lk 12. Veebis: <https://www.viimsivald.ee/sites/default/files/inline-files/VIIMSI%20VALLA%20ARENGUKAVA%20JA%20EELARVESTRATEEGIA%20AASTATEKS%202022-2027.pdf>

    Viimsi valla arengukava ja eelarvestrateegia 2022–2025. Lk 12. Veebis: <https://www.viimsivald.ee/sites/default/files/inline-files/VIIMSI%20VALLA%20ARENGUKAVA%20JA%20EELARVESTRATEEGIA%20AASTATEKS%202021-2025.pdf> [↑](#footnote-ref-45)